偶作二首 一
作者：白居易
朝代：唐

paragraphs: 擾擾貪生人，幾何不夭閼。
遑遑愛名人，幾何能貴達。
伊余信多幸，拖紫垂白髮。
身爲三品官，年已五十八。
筋骸雖早衰，尚未苦羸惙。
資產雖不豐，亦不甚貧竭。
登山力猶在，遇酒興時發。
無事日月長，不羈天地闊。
安身有處所，適意無時節。
解帶松下風，抱琴池上月。
人間所重者，相印將軍鉞。
謀慮繫安危，威權主生殺。
焦心一身苦，炙手旁人熱。
未必方寸間，得如吾快活。